**Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie este împuternicit să aducă la cunoştinţa opiniei publice următoarele:**

Pe rolul Parchetului de pe lângă Judecătoria Cluj - Napoca a fost înregistrată o cauză penală, ca urmare a sesizării din oficiu a procurorilor  în care se efectuează cercetări sub aspectul săvârşirii infracţiunilor de ultraj şi ultraj contra bunelor moravuri şi tulburarea liniştii şi ordinii publice.

Din primele cercetări a rezultat că, în după-amiaza zilei de 03.08.2011, un echipaj de poliţie rutieră  aflat în exercitarea atribuţiilor de serviciu, a procedat la urmărirea în trafic a unui autoturism care efectua depăşiri neregulamentare. Conducătorul autoturismului s-a oprit în faţa unui supermarket din localitatea Gilău, moment în care poliţiştii au încercat legitimarea acestuia şi conducerea lui la secţia de poliţie întrucât îşi declinase  o identitate falsă. În acest context, conducătorul auto s-a opus deplasării, agresându-i pe cei doi membri ai echipajului de poliţie care au suferit răni uşoare. Conducătorul auto a reuşit, ajutat de alte persoane să părăsească locul incidentului.

Cercetările continuă în cauză, în vederea lămuririi tuturor împrejurărilor de fapt şi stabilirii răspunderii judiciare.